«የኮሮና ቫይረስ ወረርሽኝን ለመከላከል የሚወሰዱ የጥንቃቄ ዕርምጃዎች ያለመዘናጋት መቀጠል አለባቸው»ወይዘሮ ዳግማዊት ሞገስ
የትራንስፖርት ሚኒስትር አዲስ አበባ (ኢዜአ)፡- የኮሮና ቫይረስ (ኮቪድ-19) ወረርሽኝን ለመከላከል የሚወሰዱ የጥንቃቄ ዕርምጃዎች ያለመዘናጋት መቀጠል እንዳለባቸው ወይዘሮ ዳግማዊት ሞገስ አመለከቱ። ሚኒስትሯ በተለያዩ መናኸሪያዎች በመገኘት የሚሰጠውን የመናኸሪያ አገልግሎትና ለኮቪድ-19 የሚደረገውን የጥንቃቄ ዕርምጃ ተመልክ ተዋል።  የትራንስፖርት ሚኒስቴር ሚኒስትር ወይዘሮ ዳግማዊት ሞገስ በአዲስ አበባ የአስኮ፣ የመርካቶና የአየር ጤና መናኸሪያዎች የአገልግሎት አሰጣጥና ኮቪድ-19 ወረርሽኝን ለመከላከል የተላለፉ ትዕዛዛት አተገባበርን ጎብኝተዋል። በጉብኝታቸውም የአገልግሎት ሰጭዎችና ተገልጋ ዮች የኮቪድ-19 ወረርሽኝን ስርጭት ለመከላከል ስለሚያደርጉት ጥንቃቄ ተዘዋውረው አነጋግረዋል። በተለይ በአገሪቱ የኮቪድ-19 ወረርሽኝን ለመከላከል በትራንስፖርት ውስጥ እየተደረገ ያለውን ጥንቃቄና የኬሚካል ርጭት ተመልክተዋል።  ከጉብኝቱ በኋላ ወይዘሮ ዳግማዊት ለኢዜአ እንደገለጹት፤ የአገር አቋራጭ ትራንስፖርት አገልግሎት አሰጣጥ ሂደት በተቀመጠው አቅጣጫ መሰረት እየተፈጸመ ነው። ቀደም ሲል ወደ አካባቢው መመለስ የሚ ፈልግ መንገደኛ መብዛትና የበዓል መኖር አገልግሎት አሰጣጡን አስቸጋሪ አድርጎት እንደነበር አስታውሰዋል። በአሁኑ ወቅት ግን የትራንስፖርት አገልግሎቱ በ60 በመቶ፣ የተገልጋዩ ቁጥር ደግሞ በ67 በመቶ ቀንሶ ቫይረሱን ለመከላከል አመቺ በሆነ መልኩ የትራንስፖርት አገልግሎቱ ሳይቋረጥ ማስቀጠል ተችሏል።  “የእጅ መታጠብ፣ የአፍንጫና የአፍ መሸፈኛ የማድረግ፣ ርቀትን መጠበቅ፣ በተለያዩ መንገዶች ተገልጋዩን ስለቫይረሱ ግንዛቤ የመስጠት ስራዎች በሚገባ እየተተገበሩ መሆናቸውን ተመልክቻለሁ” ብለዋል ሚኒስትሯ። የጤና ሚኒስቴር የሚሰጠውን የጥንቃቄ ዕርምጃ የዕለት ተዕለት ተግባር አድርጎ ማስቀጠል እንደሚገባ ያመለከቱት ወይዘሮ ዳግማዊት፤ ህብረተሰቡ መዘናጋት እንደሌለበት አስገንዝበዋል። የአስቸኳይ ጊዜ አዋጁን ለማስፈጸም በወጣዉ ድንጋጌ የሚኒስትሮች ኮሚቴ የትራንስፖርት ዘርፍ አፈፃጸም መመሪያ አውጥቶ ወደ ስራ መግባቱ ይታወሳል። አዲስ ዘመን ሚያዝያ 29/2012